**Tanítás rendjét befolyásoló egészségügyi helyzet esetén alkalmazandó, általánostól eltérő szabályok**

Készült az Emberi Erőforrások Minisztériuma által kiadott, a 2020/2021. tanévben a köznevelési intézményekben a járványügyi készenlét idején alkalmazandó eljárásrend alapján

**1.Az intézmény látogatás rendje**

1. A nevelési-oktatási intézményt kizárólag egészséges, tüneteket nem mutató gyermek látogathatja. (Erről a mellékelt szülői nyilatkozat megtétele kötelező az intézménybe lépés előtt.) Az oktatásban és nevelésben, illetve az intézmény működtetésében csak egészséges és tünetmentes dolgozó vehet részt. (Erről a mellékelt nyilatkozat megtétele kötelező.) Amennyiben a szülők gyermeküknél tüneteket észlelnek, az NNK aktuális eljárásrendje alapján kötelesek orvosi vizsgálatról gondoskodni.
2. **A szülő köteles az iskolát értesíteni, ha a gyermeknél koronavírus-gyanú vagy igazolt fertőzés áll fenn.** A szülői bejelentést az iskola rendkívüli eseményként kezeli és a Tankerületet haladéktalanul értesíti.
3. Az iskola területére belépők kötelesek maszkot viselni, használni a kihelyezett fertőtlenítőt, valamint alávetni magukat a **kötelező testhőmérséklet-mérésnek.**
4. A szülő/gondviselő kizárólag az iskola bejárati kapujáig kísérheti a gyermeket, az iskola területén csak az ebédbefizetés idejére, jöhetnek be. Személyes megjelenés helyett a telefonos vagy az online kapcsolattartást várjuk el.
5. A tanítási szünetekben, osztálytermen kívül, zárt térben a felső tagozaton kötelező, az alsó tagozaton elvárt a maszk viselése, melynek biztosítása a szülő/gondviselő feladata, ellenőrzése az ügyeletet ellátó pedagógus kötelessége. A pedagógusok maszkviselése zárt térben osztálytermen kívül, a távolságtartás szabályait alkalmazva kötelező. A tanítási órákon a maszk viselése lehetséges, de nem kötelező.
6. A testnevelés-órákat az időjárás függvényében, lehetőség szerint szabadtéren tartjuk. Az osztálykirándulásokat és tanulmányi kirándulásokat az Operatív Törzs aktuális ajánlásai alapján szervezzük. Az énekkari próbák megtartását lehetőség szerint mellőzzük. Az online szülői értekezletek, fogadóórák tartását preferáljuk.

**2. Biztonságos környezet**

1. Az iskola bejáratánál, épületekbe, étkezőbe belépés előtti fertőtlenítő pontokon az iskola feltételeinek megfelelően biztosítja a vírusölő kézfertőtlenítőt, melynek használata kötelező. Emellett a mosdókba kihelyezett kézmosó-folyadék használata, valamint a gyakori kézmosás elvárt. A mosdó használatánál kiemelten törekedni kell a csoportosulás elkerülésére. Kéztörlésre az iskola feltételeinek megfelelően a kiemelt terekben papírtörlőt biztosít.
2. A takarítás, fertőtlenítés feladatait kiemelt figyelemmel szervezzük, úgy, hogy az a gyermekek egészségét ne veszélyeztesse. Ellenőrizhetőség céljából a takarítási-fertőtlenítési munkák elvégzését takarítási naplóban rögzítjük. Megfelelő tisztítószerekkel való ellátottságról a Belső-Pesti Tankerületi Központ gondoskodik.
3. .A járványügyi készültségi időszak védelmi intézkedéseiről szóló 431/2020. (IX. 18.) Korm. rendelet értelmében az intézményben 2020. október 1-jétől kötelezően a foglalkoztatottakat és a gyermekeket testhőmérséklet mérésnek vetjük alá érkezéskor. A döntés értelmében foglalkoztatott, illetve nagykorú tanuló csak akkor jöhet be az intézménybe, ha az érkezéskor mért testhőmérséklete nem haladja meg az országos tiszti főorvos által meghatározott mértéket **(37,8 °C)**. Kiskorú tanulót, ha testhőmérséklete az ismételt mérés alapján is eléri vagy meghaladja ezt a mértéket, a többi gyermektől, illetve tanulótól elkülönítjük és erről a szülőt vagy a törvényes képviselőt haladéktalanul tájékoztatjuk telefonon. A mérést az iskola portáján végezzük el. Kiemelt figyelmet fordítunk a rendszeres szellőztetésre.
4. A szülő köteles az alapvető higiénés szabályok betartását megtanítani gyermekének. (Köhögési etikett, papír zsebkendő használata köhögéskor, tüsszentéskor majd a használt zsebkendő kukába dobása és alapos kézmosás, kézfertőtlenítés, maszk szabályos használata, távolságtartás, körültekintő mosdó/mellékhelyiség-használat, fokozott figyelem az étkezési kultúrában, saját kéztörlő textilkendő használata, fertőtlenítése.)

**3. Étkezésre vonatozó szabályok**

1. Az étkezés helyszínének és eszközeinek tisztítása során a konyhai dolgozók külön utasítás szerint járnak el. Az étkezéshez a feltételeket a Ferencváros Intézmény Központ biztosítja, mely szolgáltatóval az intézményi kapcsolatfelvétel megtörtént.
2. Az étkezés előtt és után kiemelt figyelmet fordítunk az alapos kézmosásra.
3. Az étkezéseket a legoptimálisabb időrenddel szervezzük, hogy az osztályok keveredése elkerülhető legyen, sorban állás esetén a védőtávolság betartható legyen.
4. Az étteremben az asztalokon nem lehet elhelyezni közös használatú eszközöket. Étkezéshez használt eszközt csak konyhai dolgozó adhat át a tanulóknak. Az otthonról hozott ételek hűtésére, melegítésére nincs lehetőség. Orvosi igazolás mellett, rendkívüli esetben a konyhások végezhetik ezen feladatokat.

**4. Tanulói hiányzások kezelése**

1. Annak a tanulónak az iskolai hiányzását, aki a vírusfertőzés szempontjából veszélyeztetett csoportba tartozik tartós betegsége (például szív-érrendszeri megbetegedések, cukorbetegség, légzőszervi megbetegedések, rosszindulatú daganatos megbetegedések, máj- és vesebetegségek) vagy például immunszupprimált állapota miatt, erről orvosi igazolással rendelkezik, és azt bemutatja, esetleges hiányzását igazolt hiányzásnak kell tekinteni. Igazolt hiányzásnak tekintendő továbbá az időszak, melyben a tanuló hatósági karanténra kötelezett.
2. Ezen időszakban a tanuló az otthona elhagyása nélkül, a pedagógusokkal egyeztetett kapcsolattartási és számonkérési forma mellett részt vehet az oktatásban. Az osztályfőnök kötelessége tájékoztatni a szaktanárokat az online pótlási lehetőség biztosításának szükségességéről. Erre a célra az intézmény digitális oktatási platformja, a Google Classroom minden érintett számára rendelkezésre áll.
3. A járványügyi helyzetre tekintettel, az egyéb betegségek (nátha, torokgyulladás, gyomorrontás, stb.) esetén hiányzó tanulótól, alkalmazottól a közösségbe visszatéréskor, **csak orvosi igazolást fogadunk el a hiányzásról. Átmenetileg a szülői igazolás nem alkalmazható.** A közösségbe visszatérésről „a gyermek egészséges közösségbe mehet” igazolást kérünk a visszatérés reggelén bemutatni, illetve elektronikusan a Kréta e-ügyintézés felületén eljuttatni. **Hatósági házi karantén esetén a járványügyi hatóság által kiadott, járványügyi megfigyelést feloldó határozatot szükséges bemutatni.**
4. **Intézmény vezetői méltányosság hiányzások igazolásához, ez abban az estben vehető igénybe:**
5. A szülő orvosi igazolással bizonyitani tudja, hogy ő vagy a családban élő nagyszülő tartós beteg akkor a tanuló mentesül a kötelező tanórai és egyéb foglalkozásokon való részvétel alól.
6. A hiányzás mértéke nem haladhatja meg a 250 órát.
7. A tanuló az intézmény digitális oktatási platformján, a Google Classroom használatával halad tovább és itt történik a számonkérés is.
8. Abban az estben, ha a tanuló ezen időszak alatt nem teljesíti tanulmányi kötelezettségét a tovább haladásához tantárgyi vagy osztályozó vizsgát köteles tenni.
9. Ezen időszak alatt a felkészítéséről a szülő gondoskodik.

**5.Intézkedésfertőzéssel érintett tanuló, pedagógus, és intézmény esetében**

1. Amennyiben egy gyermeknél fertőzés tünetei, mint láz, köhögés, nehézlégzés, orrdugulás, orrfolyás, torokfájás, köhögés, szaglás-és íz vesztés, fejfájás, fáradékonyság, hőemelkedés, láz, gyengeség, izomfájdalom és ezeket időnként megelőző GI panaszok (hasmenés, hányinger, hányás) észlelhetők, haladéktalanul el kell őt különíteni. Az erre szolgáló izolációs helyiség az orvosi szoba. A **szülőt és a Tankerületet** azonnal informálni szükséges, a tanévkezdéskor rögzített és **közzétett értesítési sorrend, valamint az előírt magatartás és kommunikáció alapján.** A szükséges elérhetőségek kifüggesztésre kerültek mindkét tanári szobában. E feladat felelőssége az intézményvezetőé, elvégzése a pedagógiai asszisztensre, vagy az ügyeletes pedagógusra hárul.
2. Beteg gyermek esetén a szülő, gondviselő köteles az értesítést követő **két órán belül** megjelenni az iskolában és elvinni a gyermeket.
3. Abban az esetben, ha a tünetek pedagógusnál vagy egyéb dolgozónál jelentkeznek, az Operatív Törzs aktuális ajánlásának megfelelő protokoll követése szükséges. Ezt rendkívüli eseményként kezeljük, a mentőt, háziorvost, valamint a Tankerületet értesíti az intézményvezető, vagy helyettese.
4. Amennyiben fennáll a COVID-19 fertőzés gyanúja, akkor az értesített háziorvos, házi gyerekorvos, illetve kezelőorvos kötelessége az NNK által kiadott aktuális eljárásrendnek megfelelően ellátni a beteggel kapcsolatos teendőket.
5. Amennyiben a szülők gyermeküknél tüneteket észlelnek, a NNK aktuális eljárásrendje alapján kötelesek orvosi vizsgálatról gondoskodni. **A szülő köteles az iskolát értesíteni, ha a gyermeknél koronavírus-gyanú vagy igazolt fertőzés van. Ezt az intézmény rendkívüli eseményként kezeli, a Tankerületet értesíti.**
6. A gyermek az iskolába – hasonlóan más megbetegedésekhez – **kizárólag orvosi igazolássa**l térhet vissza, melyet az intézmények el kell fogadnia, azt saját hatáskörben nem bírálhatja felül. **Hatósági házi karantén esetén a járványügyi hatóság által kiadott, járványügyi megfigyelést feloldó határozatot szükséges bemutatni.**
7. Amennyiben krónikus betegséggel élő gyermek az új koronavírus okozta járványügyi helyzet miatt speciális eljárást, védelmet igényel, erről a kezelőorvosnak kell döntenie, mely alapján a szükséges intézkedéseket a szülőnek/gondviselőnek meg kell tenni. Az oktatástól való távolmaradást indokoló orvosi igazolást az intézménybe el kell juttatni.
8. Ha egy gyermek egyéb állapot, **tartósan fennálló krónikus betegség** (pl. allergia, asztma) okán jellemzően a koronavírus-fertőzéséhez hasonló tüneteket mutathat (pl. köhögés, orrfolyás), **orvosi igazolás bemutatása** esetén az intézmény eltekinthet az eljárásrendtől.
9. Amennyiben bebizonyosodik, hogy az intézménnyel jogviszonyban álló tanuló, pedagógus vagy egyéb személy **koronavírus tesztje pozitív**, akkor az intézményvezető, vagy helyettese haladéktalanul jelzést küld a Belső-Pesti Tankerületi Központnak, az EMMI számára a [vedekezesakoznevelesben@emmi.gov.hu](mailto:vedekezesakoznevelesben@emmi.gov.hu) címen az érintettek számának, státuszának, csoportjának megadásával, azonban nevek, s egyéb adatok közlése nélkül. Az értesítés eljárásrendje a mellékletben található. A rendelkezésére álló adatok alapján az EMMI és az NNK közösen megvizsgálja, hogy szükséges-e elrendelni az intézményben más munkarendet. Az intézményben a tantermen kívüli, digitális munkarend bevezetéséről az Operatív Törzs dönt. Az intézmény a jogszabályok alapján az arra jogosult szervtől (Oktatási Hivatal) haladéktalanul tájékoztatást kap a döntésről. Az átállást okozó állapot megszűnése után az intézmény jelzést kap arra, hogy térjen vissza a normál munkarend szerinti oktatásra. A további népegészségügyi döntéseket az NNK és az érintett szervezetek hozzák meg és hajtják végre.
10. A közneveléssel összefüggő egyes kormányrendeletek módosításáról szóló 417/2020. (VIII. 30.) Korm. rendelet 26.§ értelmében a koronavírus-világjárvány által okozott fertőzés vagy fertőzött személyek megjelenése a nevelési-oktatási intézményben a nemzeti köznevelésről szóló 2011. évi
11. CXC. törvény 30. § (5) bekezdése szerinti megyére, fővárosra kiterjedő veszélyhelyzetnek minősül. Ennek megfelelően koronavírus érintettség esetén az adott intézményben vagy település intézményeiben csak az Oktatási Hivatal rendelhet el rendkívüli szünetet.
12. Digitális munkarend bevezetése esetén a Tankerület, illetve az intézményvezető feladata az iskola közösségének értesítése a fennálló helyzetről. Ennek csatornái: elsődlegesen a KRÉTA rendszer, emellett az iskola honlapja, a Google Classroom osztályfőnöki kurzusai, illetve a szülői munkaközösségi levelezőlisták.
13. A digitális oktatásra való áttérésben kidolgozott saját protokoll alapján járunk el, keretrendszerünk előkészítése, a használók felkészítése megtörtént. A korábbi, tantermen kívüli, digitális munkarend tapasztalatai alapján, az előzetesen meghatározott és bevált platformok és módszerek alkalmazásával zajlik az oktatás a továbbiakban, előnyben részesítve a valós idejű kommunikációt biztosító órákat. A részletes protokoll megtekinthető az Intézményi Pedagógiai Program, a Szervezeti Működési Szabályzat és a Házirend mellékleteként.
14. A tantermen kívüli, digitális munkarendben a nevelés-oktatás, a tanulási folyamat ellenőrzése és támogatása a pedagógusok és a tanulók online vagy más, személyes találkozást nem igénylő kapcsolatában – elsősorban digitális eszközök alkalmazásával – történik. A tanulók a tantermen kívüli, digitális munkarend elrendelését követő naptól az iskolát oktatási célból mindaddig nem látogathatják, amíg erre engedélyt nem kapnak.
15. Amennyiben a nevelési-oktatási intézményben átmenetileg elrendelésre kerül a tantermen kívüli digitális munkarend, a gyermekfelügyeletet az intézményben meg kell szervezni a szülők támogatása érdekében. Amennyiben az intézményben objektív okokból nem szervezhető meg a gyermekfelügyelet, arról a tankerületi központ gondoskodik.
16. A gyermekfelügyelet során a gyermekétkeztetési feladat ellátójának változatlanul biztosítania kell a gyermekétkeztetést.

**6.Külföldről haza térő tanulók**

A külföldről hazatérők és ilyen személyekkel közös háztartásban élő csak a Magyarországra történő belépés pillanatában hatályos jogszabálynak megfelelő feltételekkel látogathatják intézményünket.

**Értesítési rend COVID-19 gyanú esetén**

**Minden tudomásra kerülő COVID-19** (szülő, gyermek, pedagógus, családtag) **érintettség esetén azonnal értesítendők:**

1. Az intézményvezető/ helyettes I./ helyettes II./ iskolatitkár azonnal értesíti írásban a Belső-Pesti Tankerületi Központot: **covid.belsopest@kk.gov.hu** címre.
2. Az intézményvezető/ helyettes I./ helyettes II./iskolatitkár haladéktalanul értesíti iskolai védőnőt és tájékoztatást ad az eseményekről.
3. **Tünet észlelése gyermeknél**:

Amennyiben egy gyermeknél fertőzés tünetei, mint láz, köhögés, nehézlégzés, orrdugulás, orrfolyás, torokfájás, köhögés, szaglás-és íz vesztés, fejfájás, fáradékonyság, hőemelkedés, láz, gyengeség, izomfájdalom és ezeket időnként megelőző GI panaszok (hasmenés, hányinger, hányás) észlelhetők, haladéktalanul el kell őt különíteni. Erre szolgáló izolációs helyiség az orvosi szoba.

1. Az intézményvezető-helyettes megszervezi, elhelyezi a gyermeket az orvosi szobában., és megszervezi a gyermek felügyeletét.
2. Az elhelyezéssel párhuzamosan értesíti a szülőt a fertőzésgyanú tényről, és megkéri, hogy két órán belül érkezzen meg a gyermekéért.
3. A szülő megérkezésekor az intézményvezető helyettes I./ II. aláíratja a nyilatkozatot, hogy a szülő a gyermek háziorvosát haladéktalanul értesíti.
4. Az intézményvezető/ helyettes I./ helyettes II. /iskolatitkár az **A pont 2-5.** bekezdése szerint az értesítési kötelezettségnek eleget tesznek.

**C. Tünet észlelése felnőttnél:**

Amennyiben egy alkalmazottnál fertőzés tünetei észlelhetőek, haladéktalanul el kell őt különíteni. Erre szolgáló izolációs helyiség az orvosi szoba.

1. A felnőtt esetében a B 1-2. pont szerint kell eljárni.
2. Az intézményvezető/ helyettes I./ helyettes II./ iskolatitkár értesítik a mentőszolgálatot, valamint az érintett háziorvosát.
3. Az intézményvezető/ helyettes I./ helyettes II. /iskolatitkár az **A pont 2-5.** bekezdése szerint az értesítési kötelezettségnek eleget tesznek.

Érvényes: 2020. 09. 04-től